To mænd er mandag for Retten i Hjørring. De er tiltalt for at have stjålet værktøj og været i besiddelse af et jagtgevær med 50 skarpe skud i geværet.

To mænd på 25 år og 26 år kom ikke videre godt fra en tyveri-turné i Sæby tilbage i dagene 17. til 19. januar. De to endte bag tremmer og har udsigt til at tilbringe endnu mere tid der, hvis de bliver kendt skyldige, når de efter planen stilles for Retten i Hjørring mandag. Det forhold, der kan ende med at koste de to rigtig dyrt, er, at de ifølge anklageskriftet blev taget med et jagtgevær af mærket Aya Goldpoint samt 50 skarpe skud til geværet. De to blev fundet i besiddelse af geværet på en adresse i Sæby, da de blev anholdt 19. januar ved 22.30-tiden om aftenen. Stjålet værktøj, cykler og PH-lampe Det fremgår af anklageskriftet, at politiet mener, at de to mænd var på en større tyveri-turné i Sæby i dagene op til anholdelsen. De to mænd er således tiltalt for natten til 17. januar at have opbrudt og stjålet værktøj for cirka 45.000 kroner fra en varebil i Sæby. Samme nat er de tiltalt for at have begået indbrud et andet sted i Sæby, hvor byttet også blev værktøj for over 32.000 kroner. På turnéen mener politiet, at de også stjal en cykeltrailer fra en carport til en værdi af 2.500 kroner, ligesom de skal have stjålet en elcykel og en racercykel til 16.000 kroner. På listen er også tyveri af en udendørs PH-lampe i kobber til en værdi af cirka 16.000 kroner samt et par andre indbrud og indbrudsforsøg, som ikke gav udbytte af betydning. Det fremgår ikke før sagens start, hvordan de to forholder sig til anklagerne. I forhold til sagen om jagtgeværet og de 50 patroner er de to tiltalt for ulovlig våbenbesiddelse under særligt skærpende omstændigheder. Det giver som udgangspunkt minimum to års ubetinget fængsel, hvis de kendes skyldige.